# Bunjevačko-šokačka stranka

### Izvor: Wikipedija

Bunjevačko-šokačka stranka ili kraće, B-Š stranka, je bila politička stranka bačkih Hrvata.

Utemeljena je 1920. godine.

Osnovana je radi nastavljanja organizirane političke aktivnosti bačkih Hrvata (Bunjevaca i Šokaca), a koja je imala svoju tradiciju i prije Prvog svjetskog rata.

Prilikom osnivanja političkih stranaka u novoj državi vodeći su predstavnici bačkih Hrvata odlučili nastaviti samostalnu političku borbu osnivanjem vlastite političke stranke, kao regionalne stranke za Bačku i Baranju.

Na izborima 1920. i 1923. za skupštinu, Bunjevačko-šokačka stranka je polučila dobar uspjeh. Nakon tih uspjeha, 1924., dolazi kriza u stranci zbog podvojenosti viđenja budućeg organiziranog političkog života bačkih Hrvata, tako da su jedni članovi ostali na "odvojenom", t.zv. "pučkaškom" političkom pravcu, a druga skupina se politički primicala HRSS-u Stjepana Radića.

Iste godine, jedno od najvećih imena u stranci, Blaško Rajić, napušta ovu stranku i utemeljuje Vojvođansku pučku stranku.

Na idućim izborima 1925. se pokazalo da je većina Hrvata iz Bačke ostala uz Bunjevačko-šokačku stranku, stranku koja je pokazivala sve veće približavanje Stjepanu Radiću.

Naposljetku je cjelokupni sastav ove stranke 1926. godine prišao HSS-u, nakon čega HSS ostaje najvažnijom strankom Hrvata u Baranji i Bačkoj.

19. rujna 1925. je Bunjevačko-šokačka stranka, zajedno sa Pučkom kasinom, organizirala proslavu tisućljeća uspostave hrvatskog kraljevstva. Prigodom iste proslave je bilo organizirano svečano otkrivanje spomen-ploče na Trgu kralja Tomislava. Na spomen-ploči je stajao idući napis: "Spomen-ploča tisućugodišnjice hrvatskog kraljevstva 925.-1925. godine. Postaviše bunjevački Hrvati".

## [uredi] Vanjske poveznice

- Časopis za suvremenu povijest Robert Skenderović: Bunjevačko-šokačka stranka 1920. - 1926.

Dobavljeno iz "http://hr.wikipedia.org../../../b/u/n/Bunjeva%C4%8Dko-%C5%A1oka%C4%8Dka_stranka.html"

Kategorije: Bačka | Političke stranke | Politika Jugoslavije

##### Views

- Članak
- Razgovor
- Trenutna inačica

##### Traži